Alkusanat

1. Uutta pontta työllisyyteen, kasvuun ja investointeihin

2. Yhdennetyt digitaaliset sisämarkkinat

3. Joustava energiaunioni ja tulevaisuuteen suuntautuva ilmastonmuutospolitiikka

4. Syvemmät ja oikeudenmukaisemmat sisämarkkinat ja lujempi teollisuuspohja

5. Syvempi ja oikeudenmukaisempi talous- ja rahaliitto

6. Luottamukseen ja perusoikeuksien kunnioittamiseen perustuva oikeusalue

7. Kohti uudenlaista muuttoliikepolitiikkaa

Alkusanat

Saamme aikaan tuloksia siellä, missä niitä eniten tarvitaan. Euroopan 27 johtajaa allekirjoittivat nämä sanat sisältävän Sibiun julistuksen toukokuussa 2019 juuri ennen Euroopan parlamentin vaaleja. Tämä lupaus kertoo tiivistettynä sen, mitä tämä komissio on tehnyt joka päivä toimikautensa alusta eli marraskuusta 2014 lähtien.

Me todellakin olemme saaneet aikaan tuloksia siellä, missä niitä on tarvittu. Jotkut sanovat, että Euroopan unioni on liian hidas tai liian monimutkainen kyetäkseen viemään asioita eteenpäin. Viiden viime vuoden aikana EU:n lainsäädäntövallan käyttäjät ovat kuitenkin hyväksyneet 354 komission tekemää ehdotusta. Tulokset puhuvat puolestaan: Työllisyys on vähentynyt, Euroopassa on yli 240 miljoonaa työntekijää, ja palkat ovat nousseet 5,7 prosenttia. Meillä on nyt oma eurooppalainen raja- ja merivartiosto, joka auttaa suojelemaan rajojamme. Voimme tehdä verkkovierailuja kaikkialla unionissa samaan hintaan kuin kotimaassa ja katsoa tilaamiamme kanavia myös muissa EU-maissa. Yrityksemme voivat käydä kauppaa tullitta niinkin kaukaisilla markkinoilla kuin Kanadassa ja Japanissa.

Tämä edistys on sen ansiota, että olemme kerta toisensa jälkeen hyväksyneet uusia sääntöjä ja vieneet näin asioita Euroopassa eteenpäin. Pelkkä lainsäädäntö ei kuitenkaan riitä. Tarvitaan myös sen täytäntöönpanoa ja sen noudattamisen valvontaa. Niiden myötä säädöskokoelman sanoista tulee todellisuutta ja kansalaiset hyötyvät laeista. Näin varmistetaan, että poliittiset sopimukset tuovat todellista hyötyä sekä kansalaisille että pienille ja keskisuurille yrityksille. Siksi lupasin aloittaessani tehtävässäni, että teemme vähemmän – ja teimmekin 75 prosenttia vähemmän ehdotuksia kuin edellinen komissio – mutta paremmin.

Teemme nyt kansallisten viranomaisten kanssa paljon tiiviimpää yhteistyötä tukeaksemme niitä unionin lainsäädännön täytäntöönpanossa. Tämän vuoropuhelun avulla on ratkaistu 90 prosenttia EU-säännösten rikkomistapauksista vuodesta 2014 lähtien ilman, että tapauksia on tarvinnut viedä Euroopan unionin tuomioistuimen käsiteltäväksi. Näin on säästetty aikaa ja veronmaksajien rahoja. Silloin kun vuoropuhelu ei ole toiminut ja EU:n lainsäädäntöä on rikottu, olemme toteuttaneet tiukkoja ja tehokkaita toimia.

Tämä kertomus osoittaa, miten tämä entistä strategisempi ja avoimempi mutta myös vaikuttavampi lähestymistapa toimi vuonna 2018. Me tuimme kansallisia ja alueellisia viranomaisia puhdasta ilmaa ja puhdasta vettä koskevien sääntöjen täytäntöönpanossa. Toteutimme toimia niitä jäsenvaltioita vastaan, jotka eivät noudattaneet sitoumuksiaan eivätkä panneet täytäntöön matkustajatietorekistereitä tai terrorismin ja rahanpesun torjuntaa koskevia EU:n sääntöjä. Käytimme lainsäädännön noudattamisen valvontaa koskevaa toimivaltaamme, kun eräät maat eivät parantaneet riittävän nopeasti vammaisten henkilöiden pääsyä verkkosivustoille ja muihin mobiilisovelluksiin. Olemme myös tiivistäneet vuoropuheluamme jäsenvaltioiden kanssa kaikilla aloilla sen varmistamiseksi, että teemme yhteistyötä täytäntöönpanossa ja lainsäädännön noudattamisen valvonnassa. Olen iloinen voidessani kertoa, että jäsenvaltiot ovat sitoutuneet ja osallistuneet tähän yhteistyöhön vahvasti.

Kaikki tämä osoittaa, että lainsäädännön täytäntöönpanon ja sen noudattamisen valvonnan parissa tekemällämme työllä on todellista merkitystä. Kyse on yhdessä tehtyjen päätösten toteuttamisesta. Viime kädessä kyse on sen varmistamisesta, että kansalaiset todella voivat hyötyä uusista säännöistä. Euroopassa saadaan aikaan tuloksia vain ottamalla kansalaisten oikeudet kaiken toiminnan lähtökohdaksi. Se on tehtävistä kaikkein tärkein.

Kuten yksi edeltäjistäni, Walter Hallstein, sanoi: Euroopan unioni on oikeusyhteisö. Lainsäädäntö on meidän keinomme varmistaa, että voimme suojella ja edistää arvojamme ja oikeuksiamme. Se on paras valttimme, kun tavoitteena on turvata sosiaalinen oikeudenmukaisuus, yhdenvertaisuus ja oikeudenmukaisuus kaikille. Siksi oikeusvaltioperiaatteen noudattaminen ei voi koskaan olla valinnanvaraista. Siksi komissio korosti vuonna 2018 niin voimakkaasti lainsäädännön noudattamisen valvontaa, kuten tämä kertomus osoittaa. Jos haluamme saada aikaan tuloksia siellä, missä niitä eniten tarvitaan, ja lunastaa näin johtajien Sibiussa antaman lupauksen, meidän on jatkettava samalla linjalla myös vuonna 2019 ja sen jälkeen.